DOI: 10.14457/cu.the.2011.1973
title: กลยุทธ์การบริหารหลักสูตรการจัดการโรงแรมระดับ 5 ดาวเพื่อผู้จัดการทั่วไป

description: การวิจัยครั้งนี้มีวัตถุประสงค์ 1) เพื่อศึกษาสภาพปัจจุบัน รวมทั้งจุดแข็ง จุดอ่อน โอกาสและภาวะคุกคามของหลักสูตรการจัดการโรงแรมและการบริหารหลักสูตรการจัดการโรงแรมในประเทศไทย 2) เพื่อศึกษาสภาพที่พึงประสงค์ของหลักสูตรการจัดการโรงแรมและการบริหารหลักสูตรการจัดการโรงแรม 3) เพื่อได้กลยุทธ์การบริหารหลักสูตรการจัดการโรงแรมระดับ 5 ดาวเพื่อผู้จัดการทั่วไป โดยใช้ระเบียบวิธีวิจัยแบบผสมผสานระหว่างการวิจัยเชิงปริมาณและการวิจัยเชิงคุณภาพ ในการศึกษาเชิงปริมาณมีหน่วยในการวิเคราะห์ข้อมูลเป็นสถานศึกษาในประเทศไทยที่เป็นของรัฐและเอกชนที่เปิดสอนหลักสูตรการจัดการโรงแรมระดับปริญญาตรีและสูงกว่า ทั้งหลักสูตรภาษาไทยและหลักสูตรนานาชาติและที่เปิดสอนมาแล้วอย่างน้อย 4 ปีจำนวน 68 สถาบันการศึกษา ผู้ให้ข้อมูลได้แก่ประธานหลักสูตรการจัดการโรงแรม กรรมการบริหารหลักสูตรการจัดการโรงแรม หัวหน้าภาควิชา หัวหน้าสาขาวิชาการจัดการโรงแรม และอาจารย์ประจำหลักสูตรหรืออาจารย์ผู้สอนการจัดการโรงแรม จำนวน 116 คน เครื่องมือที่ใช้ในการวิจัยคือแบบสอบถาม แบบสัมภาษณ์ และการสนทนากลุ่ม สถิติที่ใช้ในการวิเคราะห์ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน และสถิติทดสอบที (t-test) แล้นำข้อมูลมาจัดทำกลยุทธ์ด้วยเทคนิคการวิเคราะห์ SWOT กำหนดกลยุทธ์ ตรวจสอบกลยุทธ์ครั้งที่ 1 โดยใช้แบบสัมภาษณ์ผู้ทรงคุณวุฒิทางสายการศึกษา ผู้จัดการทั่วไปโรงแรมระดับ 5 ดาว ผู้ประกอบการธุรกิจโรงแรมระดับ 5 ดาวและผู้มีส่วนได้เสียกับการใช้บัณฑิตที่จบการศึกษา และตรวจสอบกลยุทธ์โดยการจัดสนทนากลุ่มผู้ทรงคุณวุฒิ ผลการวิจัยพบว่า 1. สภาพปัจจุบันของหลักสูตรการจัดการโรงแรมโดยรวมอยู่ในระดับปานกลาง ( 3.37) เมื่อพิจารณาเป็นรายด้านพบว่าอยู่ในระดับปานกลางทุกด้าน เรียงตามลำดับค่าเฉลี่ยดังนี้ การจัดเนื้อหาสาระและประสบการณ์เรียนรู้ของหลักสูตร ( 3.42) จุดมุ่งหมายของหลักสูตร ( 3.37 ) และการประเมินผลหลักสูตร ( 3.37 ) ส่วนสภาพปัจจุบันของการบริหารหลักสูตรการจัดการโรงแรมในประเทศไทยโดยรวมอยู่ในระดับมาก ( 3.63) เมื่อพิจารณาเป็นรายด้านพบว่าอยู่ในระดับมาก 3 ด้าน อยู่ในระดับปานกลาง 1 ด้านดังนี้ คณาจารย์และบุคลากรการเรียนการสอนอยู่ในระดับมาก ( 3.91) การประกันคุณภาพหลักสูตรและการจัดการเรียนการสอนอยู่ในระดับมาก ( 3.70) ทรัพยากรการเรียนการสอนและการจัดการตรงกับระดับปฏิบัติการมาก ( 3.62) และแนวทางการพัฒนาคณาจารย์อยู่ในระดับปานกลาง ( 3.29) 2. สภาพที่พึงประสงค์ของหลักสูตรการจัดการโรงแรมโดยรวมอยู่ในระดับมาก ( 4.22) เมื่อพิจารณาเป็นรายด้านพบว่าอยู่ในระดับมากทุกด้าน เรียงตามค่าเฉลี่ยดังนี้ จุดมุ่งหมายของหลักสูตร ( 4.22) การประเมินผลหลักสูตร ( 4.22) การจัดเนื้อหาสาระและประสบการณ์เรียนรู้ของหลักสูตร ( 4.21) ส่วนสภาพที่พึงประสงค์ของการบริหารหลักสูตรการจัดการโรงแรมในประเทศไทยโดยรวมอยู่ในระดับมาก ( 4.49) เมื่อพิจารณาเป็นรายด้านพบว่าอยู่ในระดับมากที่สุด 1 ด้านและอยู่ในระดับมาก 3 ด้านเรียงตามค่าเฉลี่ยดังนี้ คณาจารย์และบุคลากรการเรียนการสอนอยู่ในระดับมากที่สุด ( 4.66) ทรัพยากรการเรียนการสอนและการจัดการอยู่ในระดับมาก ( 4.48) แนวทางการพัฒนาคณาจารย์อยู่ในระดับมาก ( 4.40) การประกันคุณภาพหลักสูตรและการจัดการเรียนการสอนอยู่ในระดับมาก ( 4.42) 3. กลยุทธ์การบริหารหลักสูตรการจัดการโรงแรมระดับ 5 ดาวเพื่อผู้จัดการทั่วไปประกอบด้วยกลยุทธ์หลัก 4 กลยุทธ์ กลยุทธ์รอง 10 กลยุทธ์ และวิธีการเสริม 17 วิธีการ กลยุทธ์หลักมีดังนี้ กลยุทธ์ที่ 1 นวัตกรรมหลักสูตรการจัดการโรงแรมระดับ 5 ดาวเพื่อผู้จัดการทั่วไป กลยุทธ์ที่ 2 สร้างคณาจารย์การจัดการโรงแรมระดับ 5 ดาวสายพันธุ์ใหม่ กลยุทธ์ที่ 3 ยกระดับทรัพยากรการเรียนการสอนและการจัดการเทียบเท่าการปฏิบัติการจริงในโรงแรมระดับ 5 ดาว และกลยุทธ์ที่ 4 ประกันคุณภาพและรับรองผลสัมฤทธิ์ตามมาตรฐานสากล